Donderdag 21 Oktober – PvR Geloofsfamilie
Ons beweeg vandag aan na Lukas. Ons kry hier 'n geleentheid om te sien hoe die evangelie verkondig word. Dit word verkondig deur Jesus, Sy dissipels en ander normale mense (onder andere baie vroue wie se lewens deur Jesus verander is). Die vroue kon maklik net gesê het hulle sal vir Jesus en die dissipels sorg deur self gasvry te wees en te leef soos volgelinge leef. Maar meer as dit, het hulle finansieel bygedra om die evangelie uit te dra. Hulle het gesorg dat die dissipels en Jesus versorg is, sodat hulle die evangelie verder kan uitdra.
Is jou lewe deur Jesus verander? Het jy 'n ervaring gehad met die lewende Here? Deel met die Here hoe jou lewe voor jou ontmoeting met God was en na die tyd.
Hoe dra jy by tot die evangelie? Hoe help jy om die evangelie te verkondig? Wat gebruik jy as verskonings om nie by te dra daartoe nie? Deel met die Here hoe jy ook as volgeling die evangelie kan help uitdra.
Is daar geleenthede waar jy kan ondersteun en dien (ook finansieel) om die evangelie te verkondig? Vra dat die Here jou geleenthede wys en verantwoordelik saai.
Is daar redes waarom jy nie wil gee nie? Praat met die Here oor waarom dit vir jou moeilik is. Vra dat die Here jou help met vertroue en 'n vrygewige hart.